钦定古今图书集成/方舆汇编/职方典/第1239卷 > 《梅山》宋·章惇
## 钦定古今图书集成/方舆汇编/职方典/第1239卷 > 《梅山》宋·章惇

《开梅山》，开梅山，万仞摩星缠。扪萝鸟道十步九曲折，
时有僵木横崖巅。负崖直下视南岳，回首蜀曲犹平
川。人家迤逦见板屋，火耕硗确多畬田。穿堂之鼓当
壁穿，两头击鼓歌声传。白巾裹髻衣错结，野花山果
青垂肩。如今丁口渐繁息，世界虽异如桃源。熙宁天
子圣虑远，命将传檄令开边。给牛贷种使开垦，植桑
“种稻输缗钱。人人懽呼愿归顺，裹头汉语淳风旋。不
持寸刃得地一千里，王道荡荡尧为天。汉王黩武竟
何益，性命百万涂戈鋋。李广自杀马援死，寂寞铜柱
并燕然。伊溪之源最沃壤，择地作邑民争先。大开庠
序明礼乐，抚柔新俗威无专。小臣作诗谐乐府，梅山
之岩诗可镌。此诗可勒不可泯，颂声”万古长潺湲。

又

《出梅山，乘篮舆》，荒榛已舒崖已鉏。来时绝壁今坦途，
来时椎髻今黔乌。扶老抱婴遮路衢，“为谢开禁争讙
呼。田既使我耕，酒亦使我酤。吏既不我扰，酋猺岂愿
长逃逋。开山径，谁为初？臣煜入奏陈地图，臣惇专持
使命车。臣夙竭力力有馀，班班幕府授简书。不借君
王丈三殳，酋猺五万争贡输。如神之速上之化，刻铭”
永在梅山隅。